سؤندۆرۆلمۆش ایشېقلار / آیناز بزرگان (حیکایه)
یاشام یۏلداشېنې یۏلا سالدې. پردهلر آسلاق ایدی. یاشام یۏلداشې پردهلرین اؤرتۆکلۆ اۏلماسېنې سئوردی. پردهلر آچېق اۏلان چاغ، اۆزۆ دۆشردی، مېرسېقلارې ساللاناردې؛
– سنه دئمهمیشم پردهلری چک قارشېداکې آپارتماندان إوین ایچی گؤرۆنۆر، سن گؤرۆنۆرسن.
آما هرزامان گۆنشین پارېلدایان اۆزۆنۆ گؤرنده هرشئیی اونوداردې؛ «گۆنش، پردهلرین دالېندا قالمامالې ایدی، إوه گلیب، سارې ساچلارېنې إوین اۏرتاسېنا سرمهلی’یدی، اۏ زامان اۏ اوزانېب دلیجهسینه اۏنون ساچلارې’یلا سئویشیب، گۆنشین ایستیسینی جانېنا دریب اۏنون’لا سرخۏش اۏلمالې ایدی» گؤزلرینی یوموب، قاپېنېن آچېلماسې قولاقلارېنا دَڲدی…
گؤزلرینی آچدې، کیتابې باغلادې؛ اۆچ نؤقطه قارشېسېندا ایدی، اوشاقلېقدان بری بو اۆچ نؤقطه اۏنا ایلگینج گَلَردی. ساعاتلارجا اۏتوروب اۏنون ایچینده گیزلهنَن سئحیرلی یاشامې تاپماق ایستردی، هیجانلې حیکایهلرین سۏنوندا راستلاشان هم هئچ، هم هرشئی آنلامېندا اولان بو نؤقطهلرده ساعاتلارجا یاشایاردې…
یاشام یۏلداشېنې یۏلا سالدې، پردهلر آسلاق ایدی، پردهنین دالېسېندان ساچان گۆنشین ایشېغې گؤزلرینی قاماشدېردې؛ گۆلۆمسهدی؛ پاتلامېش دۏداغېندان قان سۆزدۆ…
گؤزلرینی آچدې…
هرشئی یالان…
گؤزلرینی یومدو…
اۏ ایشېقلارې سؤندۆرمک اۆچۆن گئری دؤنمۆشدۆ…
azb_Arab azb_Arab azb_Arab azb_Arab azb_Arab azb_Arab azb_Arab pbt_Arab azb_Arab azb_Arab